Na temelju članka 15. Zakona o savjetima mladih („Narodne novine“, broj 41/14.), a u skladu s člankom 13. Odluke o osnivanju Savjeta mladih Općine Matulji (“Službene novine” Primorsko goranske županije, broj 23/14 i 25/22 ), Savjet mladih Općine Matulji na 1. sjednici održanoj dana 01.03.2023. godine donosi

**POSLOVNIK**

**o radu Savjeta mladih Općine Matulji**

**1. OPĆE ODREDBE**

**Članak 1.**

Ovim Poslovnikom o radu Savjeta mladih Općine Matulji (dalje u tekstu: Poslovnik) uređuje se način rada Savjeta mladih Općine Matulji (dalje u tekstu: Savjet):

-konstituiranje Savjeta,

- način sazivanja sjednica Savjeta,

- utvrđivanje dnevnog reda,

- predsjedavanje i sudjelovanje u radu,

- tijek sjednice,

- odlučivanje i glasovanje,

-vođenje zapisnika,

-postupak izbora i razrješenja predsjednika i zamjenika predsjednika Savjeta,

- postupak razrješenja člana Savjeta,

- prava i dužnosti članova Savjeta i druga pitanja od značaja za rad Savjeta.

**Članak 2.**

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski spol.

**2. KONSTITUIRANJE SAVJETA**

**Članak 3.**

Savjet mladih mora se konstituirati u roku od 30 dana od dana objave rezultata izbora.

Prvu sjednicu Savjeta saziva predsjednik Općinskog vijeća i istu vodi do izbora predsjednika Savjeta.

Savjet je konstituiran izborom predsjednika Savjeta.

Nakon izbora, predsjednik Savjeta preuzima vođenje sjednice Savjeta.

**Članak 4.**

Predsjednika i zamjenika predsjednika Savjeta biraju članovi Savjeta javnim glasovanjem većinom glasova svih članova.

Ako Savjet u roku od 30 dana od objave rezultata izbora za članove Savjeta ne izabere predsjednika Savjeta, Općinsko vijeće će objaviti novi poziv za izbor članova Savjeta.

**Članak 5.**

Obavijest o konstituiranju Savjeta objavljuje se na mrežnim stranicama Općine Matulji.

**3. SJEDNICE SAVJETA**

**Članak 6.**

Savjet održava redovite sjednice najmanje jednom svaka tri mjeseca. Sjednice Savjeta saziva i njima predsjeda predsjednik Savjeta.

Predsjednik Savjeta je dužan sazvati izvanrednu sjednicu Savjeta na prijedlog najmanje 1/3 članova Savjeta.

**Članak 7.**

Sjednice Savjeta sazivaju se u pravilu pisanim putem, u iznimnim slučajevima i na drugi način.

Uz poziv na sjednicu članovima Savjeta dostavlja se prijedlog dnevnog reda, svi materijali koji se odnose na prijedlog dnevnog reda i zapisnik s prethodne sjednice. Poziv za sjednicu dostavlja se članovima Savjeta u pravilu pet dana prije sjednice poštom ili elektroničkom poštom.

**Članak 8.**

Dnevni red sjednice Savjeta utvrđuje se na početku sjednice.

Prilikom utvrđivanja dnevnog reda najprije se odlučuje o prijedlogu da se pojedina točka dnevnog reda izostavi, zatim da se dnevni red dopuni pojedinim točkama, a nakon toga predsjednik Savjeta daje na prihvaćanje dnevni red u cjelini.

Prva točka dnevnog reda je usvajanje zapisnika s prethodne sjednice.

Svaki član Savjeta ima pravo iznijeti primjedbe na zapisnik s prethodne sjednice. O osnovanosti primjedbe na zapisnik odlučuje se na sjednici bez rasprave.

Ako se primjedba prihvati u zapisniku će se izvršiti odgovarajuća primjena.

Nakon usvajanja zapisnika s prethodne sjednice pristupa se raspravi o pojedinim točkama dnevnog reda, redoslijedom utvrđenim u dnevnom redu.

**Članak 9.**

Na sjednici se o svakoj točki dnevnog reda najprije raspravlja, a zatim odlučuje. Prijave za sudjelovanje u raspravi se podnose predsjedniku Savjeta prije rasprave, te u tijeku rasprave, sve do njezina zaključenja.

Na sjednici se može utvrditi vrijeme u kojem sudionik rasprave može najdulje govoriti o pojedinom pitanju.

**Članak 10.**

Za pravovaljano odlučivanje na sjednici Savjeta potrebna je nazočnost većine članova Savjeta.

Ako je član Savjeta spriječen sudjelovati na sjednici dužan je osigurati prisustvo zamjenika.

Predsjednik Savjeta će prekinuti ili odgoditi sjednicu ukoliko se tijekom njezina trajanja utvrdi da Savjet više nema kvorum.

**Članak 11.**

Savjet donosi odluke većinom glasova ako je na sjednici nazočna većina članova Savjeta, osim ako Zakonom nije drukčije određeno.

Iznimno od prethodnog stavka Poslovnik o radu i Program rada Savjeta donose se većinom glasova svih članova Savjeta.

**Članak 12.**

Članovi Savjeta glasuju izjašnjavanjem „za“ prijedlog, „protiv“ prijedloga ili su „suzdržani“.

Glasuje se javno, dizanjem ruku ili poimeničnim izjašnjavanjem članova.

Poslije glasovanja predsjednik Savjeta utvrđuje rezultat i obajvljuje je li prijedlog za koji se glasovalo prihvaćen ili odbijen.

**Članak 13.**

Član Savjeta, odnosno njegov zamjenik koji je neposredno osobno zainteresiran za donošenje odluka o nekom pitanju može sudjelovati u raspravi o tom pitanju, ali je izuzet od odlučivanja.

Smatra se da je član Savjeta, odnosno njegov zamjenik neposredno osobno zainteresiran za donošenje odluka o nekom pitanju ako se odluka odnosi na projekt u kojem osobno sudjeluje ili sudjeluje pravna osoba u kojoj on ima udio u vlasništvu ili je član Savjeta ujedno i član pravne osobe ili njezinih tijela upravljanja.

**Članak 14.**

Ako je član Savjeta spriječen sudjelovati na sjednici Savjeta, zamjenuje ga njegov zamjenik. Zamjenik člana Savjeta ima sva prava i obveze člana Savjeta.

**Članak 15.** O radu na sjednici Savjeta vodi se zapisnik.

Zapisnik sadrži vrijeme i mjesto održavanja sjednice, dnevni red sjednice, imena pristnih članova Savjeta, imena odsutnih članova Savjeta, s posebnom napomenom za one koji su svoj nedolazak najavili, imena ostalih sudionika na sjednici, kratak tijek sjednice s nazivom točke dnevnog reda o kojoj se raspravljalo i odlučivalo, rezultat glasovanja o pojedinim pitanjima, nazive odluka donijetih na sjednici te vrijeme završetka sjednice.

Zapisnik potpisuje predsjednik Savjeta i zapisničar.

**Članak 16.**

Ako Savjet ne održi sjednicu dulje od šest mjeseci Općinsko vijeće će raspustiti Savjet.

**Članak 17.**

Savjet može u skladu sa svojim djelokrugom imenovati svoje stalne i povremene radne skupine za uža područja djelovanja te organizirati forume, tribine i radionice za pojedine dobne skupine mladih ili srodne vrste problema mladih.

**4. PREDSJEDNIK / ZAMJENIK PREDSJEDNIKA SAVJETA**

Predsjednik Savjeta:

- saziva i vodi sjednice Savjeta,

**Članak 18.**

- predstavlja Savjet prema Županiji i prema trećima,

- obavlja druge poslove sukladno odredbama Zakona i Poslovnika o radu Savjeta mladih.

Ako je predsjednik Savjeta iz opravdanih razloga spriječen obavljati svoje dužnosti zamjenjuje ga zamjenik predsjednika Savjeta Ako predsjednik Savjeta ne obavlja svoje dužnosti sukladno Zakonu, Odluci o osnivanju Savjeta mladih Općine Matulji te ovom Poslovniku, Savjet može natpolovičnom većinom glasova svih članova pokrenuti postupak njegovog razrješenja s funkcije predsjednika Savjeta i izbora novog predsjednika.

Ako Savjet ne pokrene postupak izbora novog predsjednika Savjeta sukladno stavku 3. ovog članka, Općinsko vijeće, sukladno Odluci o osnivanju Savjeta mladih Općine Matulji i ovom Poslovniku, može u pisanom obliku uputiti Savjetu inicijativu za pokretanje postupka izbora novog predsjednika Savjeta.

Ako zamjenik predsjednika Savjeta ne obavlja svoje dužnosti sukladno Zakonu, Odluci o osnivanju Savjeta mladih Općine Matulji te ovom Poslovniku, predsjednik Savjeta ili najmanje 1/3 članova Savjeta može pokrenuti postupak za njegovo razrješenje s funkcije zamjenika predsjednika Savjeta i izbor novog zamjenika predsjednika Savjeta.

**5. PRAVA I DUŽNOSTI ČLANOVA SAVJETA** **Članak 19.**

Članovi Savjeta i njihovi zamjenici biraju se na tri godine.

Mandat zamjenika člana vezan je uz mandat člana Savjeta.

Općinsko vijeće će razriješiti člana Savjeta i prije isteka mandata ako:

- neopravdano izostane s najmanje 50% sjednica Savjeta u godini dana,

- na osobni zahtjev člana Savjeta.

O razlozima za razrješenje iz stavka 3. ovog članka Savjet obavještava Općinsko vijeće.

**Članak 20.**

Ako se broj članova Savjeta spusti ispod dvije trećine početnog broja Općinsko vijeće će provesti postupka dodatnog izbora za onoliko članova Savjeta koliko ih je prestalo biti članom Savjeta prije isteka mandata.

**Članak 21.**

Član Savjeta ima pravo i dužnost prisustvovati sjednicama i sudjelovati u radu Savjeta raspravljanjem i izjašnjavanjem o svakom pitanju koje je na dnevnom redu sjednice Savjeta, predlaganjem razmatranja pitanja u okviru nadležnosti Savjeta na sjednici Savjeta.

Član Savjeta ima pravo od tijela Općine tražiti i dobiti podatke potrebne za obavljanje dužnosti člana Savjeta.

Član Savjeta je dužan obavljati zadaće koje mu u okviru svog djelokruga povjeri Savjet.

Predsjednik, zamjenik predsjednika ili drugi član Savjeta kojeg Savjet imenuje dužan je odazvati se pozivima na sjednicu Općinskog vijeća, prisustvovati sjednicama s pravom sudjelovanja u raspravi, ali bez prava glasa.

Predsjednik, zamjenik predsjednika ili drugi član Savjeta može sudjelovati u radu odbora koje imenuje Općinsko vijeće.

**Članak 22.**

Savjet ima pravo tražiti da sjednici Savjeta prisustvuje predsjednik Općinskog vijeća ili osoba koju on ovlasti, načelnik ili osoba koju on ovlasti, članovi Općinskog vijeća, pročelnik Jedinstvenog upravnog odjela, te predstavnici ustanova/društava na području Općine Matulji.

Osobe iz stavka 1. ovog članka nemaju pravo odlučivanja na sjednici.

U radu Savjeta mogu sudjelovati, bez prava glasa, i stručnjaci iz pojedinih područja vezanih za mlade i rad s mladima.

**6. PRIJELAZNE I ZAVRŠNE ODREDBE**

**Članak 23.**

Rad Savjeta je javan.

O radu Savjeta javnost se obavještava putem medija te mrežnih stranica Općine Matulji i Savjeta.

Najava održavanja sjednice Savjeta, odnosno poziv i materijali za sjednicu Savjeta objavljuju se na web stranicama Općine.

**Članak 24.**

Na pitanja koja nisu uređena ovim Poslovnikom primjenjuju se odredbe Zakona o savjetima mladih i odredbe Odluke o osnivanju Savjeta mladih Općine Matulji.

**Članak 25.**

Ovaj Poslovnik stupa na snagu danom donošenja, a objaviti će se na web stranici Općine Matulji.

PREDSJEDNIK SAVJETA MLADIH

Jakov Džafić, univ.bacc.ing.naut; mag.ing.logist.